Denemarke laat vaar AstraZeneca geheel en al(Foto: Justin Tallis/AFP Photo) Denemarke het Dinsdag aangekondig dat hy geheel en al gebruik van die AstraZeneca-entstof teen Covid-19 gaan staak. Dit is die eerste Europese land wat dié besluit neem oor vermoedelik seldsame maar ernstige newe-effekte. Ondanks aanbevelings van die Wêreldgesondheidsorganisasie en die Europese medisyne-waghond om voort te gaan met die inenting, het Soren Brostrom, direkteur van Denemarke se gesondheidsowerheid, tydens ŉ perskonferensie gesê Denemarke se inentingsveldtog “sal sonder die AstraZeneca-entstof voortgaan”. Denemarke was die eerste land in Europa om die gebruik van dié entstof op te skort ná berigte van seldsame maar ernstige gevalle van bloedklonte aangemeld is. Meer as ŉ dosyn lande het daarna ook die gebruik van die entstof opgeskort, maar meeste het intussen weer die entstof begin gebruik toe die Europese medisyne-agentskap (EMA) die voordele van die entstof benadruk en dit as “veilig en doeltreffend” verklaar het. Denemarke het egter steeds nie die entstof gebruik nie en self ŉ ondersoek van stapel gestuur. Twee gevalle van trombose, waarvan een noodlottig, is in Denemarke verbind met inentings ná meer as 140 000 inwoners ingeënt is. In ŉ land van 5,8 miljoen inwoners is 8% reeds ten volle ingeënt teen Covid-19 en 17% het reeds hul eerste dosis entstof ontvang. Sedert die AstraZeneca-inenting in Maart opgeskort is, het Denemarke voortgegaan met die Pfizer/BioNTech- en Moderna-inentings. Die opskorting van die AstraZeneca-entstof vertraag effe die land se ambisieuse entstofprogram, maar die gesondheidsowerheid het in ŉ verklaring gesê die beskikbaarheid van ander entstowwe, in kombinasie met die pandemie wat tans onder beheer is in die land, beteken dat die inentingsveldtog daarsonder kan voortduur.